Un student la drept a fost amendat cu 90 de mii de lei pentru trafic de influență. Procurorul, scos de sub urmărirea penală: „nu s-au acumulat probe că într-adevăr s-a pretins și primit mijloacele bănești indicate în denunț”
Un tânăr, student la drept, a fost amendat cu 90 de mii de lei pentru trafic de influență, anunță joi, 16 mai, Procuratura Anticorupție (PA). Acesta a pretins cinci mii de euro de la o cunoștință de-a sa, pentru a influența un procuror într-o cauză penală.
Procurorul invocat de inculpat „a fost scos de sub urmărirea penală cu motivarea că nu s-au acumulat probe că într-adevăr s-a pretins și primit mijloacele bănești indicate în denunț”.
Potrivit materialelor „procurorul invocat de făptuitor exista și era real, fiind competent să îndeplinească actul care-l interesa pe cumpărătorul de influență, iar acțiunea ce constituia fapta prejudiciabilă a infracțiunii de trafic de influență a fost realizată mai înainte ca factorul de decizie pe lângă care s-a promis că se va interveni, să fi îndeplinit actul care îl interesa pe cumpărătorul de influență. Instanța nu poate constata că încetarea procesului penal în cauza penală de învinuire a dlui Olărescu Virgiliu a avut loc ca urmare a influenței susținută de inculpatul Tetelea Cătălin”.
„Inculpatul, a pretins de la o cunoștință de a sa, bani ce nu i se cuvin, în sumă de cinci mii de euro, apoi convenind la suma de patru mii de euro, susținând că are influență asupra procurorului din cadrul Procuraturii municipiului Chișinău, oficiul Buiucani, care conducea urmărirea penală în privința sa (pentru un fapt de sustragere) și, pe care-l poate determina să înceteze urmărirea penală.
Pentru a influența procurorul de caz să adopte o decizie de încetare a urmăririi penale în cauza penală menționată, inculpatul a primit suma pretinsă de patru mii de euro (cauza fiind încetată pe motivul „împăcării părților”). Urmărirea penală a durat 2 luni, iar judecarea cauzei un an, inculpatul recunoscându-și vina de comiterea faptei, dar nu și încadrarea juridică”, potrivit materialelor PA.
La cererea inculpatului, judecătorul a acceptat examinarea cauzei penale în baza probelor administrate în faza de urmărire penală în procedură simplificată”.
La 15 aprilie 2024, judecătorul din cadrul Judecătoriei Chișinău, sediul Buiucani, a pronunțat sentința în cauza penală deferită justiției de către Procuratura Anticorupție, ce vizează acțiunile unui tânăr, învinuit de săvârșirea infracțiunii de trafic de influență. Cauza penală respectivă a fost pornită în ianuarie 2023 de către Centrul Național Anticorupție. Prin sentința din 15 aprilie 2024, instanța a recunoscut vinovat inculpatul de comiterea infracțiunii de trafic de influență, stabilindu-i o pedeapsă sub formă de amendă în sumă de 90 de mii de lei.
Corpurile delicte – 18 bancnote cu nominalul a câte 50 Euro fiecare, ridicate în cadrul perchezițiilor, au fost trecute în venitul statului și a fost menținut sechestrul aplicat asupra mijlocului de transport deținut de condamnat – până la executarea pedepsei (achitarea amenzii).
Sentința a fost atacată de procurorii anticorupție cu recurs, la Curtea de Apel Chișinău, din motiv că acțiunile inculpatului au fost recalificate de la art. 326 alin. (2) lit. d) din Codul penal la art. 326 alin. (1) din Codul penal, fiind exclusă agravanta de la lit. d) urmate de obținerea rezultatului urmărit.
Vezi Sentința:
Persoana acuzată de săvârșirea unei infracțiuni este prezumată nevinovată atâta timp cât vinovăția sa nu va fi constatată printr-o hotărâre judecătorească de condamnare definitivă.